               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.5.2018
            COM(2018) 362 final
            2018/0188(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης,στη Μεικτή Επιτροπή του ΕΟΧ, όσον αφορά τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών(Γραμμή προϋπολογισμού 33.02.03.01 - Εταιρικό Δίκαιο)
            (Κείμενο που παρουσιάζει ενδιαφέρον για τον ΕΟΧ)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Για να διασφαλιστεί η απαιτούμενη ασφάλεια δικαίου και ομοιογένεια της εσωτερικής αγοράς, η Μεικτή Επιτροπή του ΕΟΧ οφείλει να ενσωματώνει όλη τη σχετική νομοθεσία της ΕΕ στη συμφωνία ΕΟΧ το συντομότερο δυνατό μετά τη θέσπισή της και να επιτρέπει επίσης τη συμμετοχή των κρατών ΕΟΧ-ΕΖΕΣ σε δράσεις ή προγράμματα της ΕΕ που αφορούν τον ΕΟΧ.

               Σκοπός του σχεδίου απόφασης της Μεικτής Επιτροπής του ΕΟΧ (που επισυνάπτεται στην πρόταση απόφασης του Συμβουλίου) είναι η τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, έτσι ώστε να επιτραπεί στα κράτη ΕΟΧ-ΕΖΕΣ (Νορβηγία, Ισλανδία και Λιχτενστάιν) να συμμετέχουν σε δράσεις της Ένωσης που αφορούν τη γραμμή 33 02 03 01 του προϋπολογισμού: «εταιρικό δίκαιο», που έχει εγγραφεί στον γενικό προϋπολογισμό της Ευρωπαϊκής Ένωσης για το οικονομικό έτος 2018.

               •Συνοχή με τις ισχύουσες διατάξεις στον τομέα πολιτικής

                  Το συνημμένο σχέδιο απόφασης της Μεικτής Επιτροπής συνάδει πλήρως με τον στόχο της συμφωνίας ΕΟΧ που συνίσταται στην προώθηση της συνεχούς και ισόρροπης ενίσχυσης των εμπορικών και οικονομικών σχέσεων μεταξύ των συμβαλλόμενων μερών με ίσους όρους ανταγωνισμού και την τήρηση των ιδίων κανόνων, με σκοπό τη δημιουργία ομοιογενούς Ευρωπαϊκού Οικονομικού Χώρου.

               •Συνοχή με άλλες πολιτικές της Ένωσης

                  Η απόφαση της Μεικτής Επιτροπής συνάδει επίσης με άλλες πολιτικές της Ένωσης, με σκοπό ιδίως την προστασία της ομοιογένειας της εσωτερικής αγοράς της ΕΕ.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η πρόταση βασίζεται στο άρθρο 114 σε συνδυασμό με το άρθρο 218 παράγραφος 9 της ΣΛΕΕ. Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου
                  1
                σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση που πρέπει να ληφθεί εξ ονόματος της Ένωσης όσον αφορά τις αποφάσεις αυτές, κατόπιν πρότασης της Επιτροπής.

               Η Επιτροπή, σε συνεργασία με την ΕΥΕΔ, υποβάλλει το σχέδιο απόφασης της Μεικτής Επιτροπής του ΕΟΧ προκειμένου να εγκριθεί από το Συμβούλιο ως θέση της Ένωσης. Η Επιτροπή ευελπιστεί ότι θα μπορέσει να το υποβάλει στη Μεικτή Επιτροπή του ΕΟΧ το συντομότερο δυνατό.

               •Επικουρικότητα (σε περίπτωση μη αποκλειστικής αρμοδιότητας)

               Η πρόταση συνάδει με την αρχή της επικουρικότητας για τον ακόλουθο λόγο.

               Ο στόχος της παρούσας πρότασης, δηλαδή η εξασφάλιση της ομοιογένειας της εσωτερικής αγοράς, δεν είναι δυνατό να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο.

               •Αναλογικότητα

                  Σύμφωνα με την αρχή της αναλογικότητας, η πρόταση δεν υπερβαίνει τα αναγκαία για την επίτευξη του στόχου αυτού – διασφάλιση της ομοιογένειας της εσωτερικής αγοράς.

               •Επιλογή της νομικής πράξης

                  Σύμφωνα με το άρθρο 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στην εν λόγω συμφωνία.

               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Τα κράτη ΕΟΧ-ΕΖΕΣ συμβάλλουν οικονομικά στον προϋπολογισμό της Ένωσης, γραμμή 33 02 03 01 του προϋπολογισμού: «Εταιρικό δίκαιο». Το ακριβές ποσό θα καθοριστεί σύμφωνα με τις διατάξεις της συμφωνίας ΕΟΧ, μόλις εγκριθεί το παρόν σχέδιο απόφασης του Συμβουλίου.

               4.ΛΟΙΠΑ ΣΤΟΙΧΕΙΑ

                  Σύμφωνα με τη δημοσιονομική πολιτική της ΕΕ, η συμμετοχή σε δραστηριότητες της ΕΕ είναι εφικτή μόνον εφόσον έχει καταβληθεί η αντίστοιχη οικονομική συνεισφορά. Εντούτοις, σύμφωνα με το πρωτόκολλο 32 της συμφωνίας ΕΟΧ, η ετήσια οικονομική συνεισφορά των κρατών ΕΟΧ-ΕΖΕΣ καταβάλλεται ετησίως πριν από τις 31 Αυγούστου, μετά την πρόσκληση της ΕΕ για καταβολή συνεισφορών, η οποία καταρτίζεται από την Ευρωπαϊκή Επιτροπή και υποβάλλεται στα κράτη ΕΟΧ-ΕΖΕΣ πριν από τις 15 Αυγούστου.

                  Ως εκ τούτου, προκειμένου να καλυφθεί η περίοδος μεταξύ Ιανουαρίου και Αυγούστου, το σχέδιο απόφασης της Μεικτής Επιτροπής ισχύει αναδρομικά από τον Ιανουάριο. Με τον τρόπο αυτό εξασφαλίζεται η συνέχεια της συνεργασίας καθ’ όλη τη διάρκεια του ημερολογιακού έτους, όπως προβλέπεται στη συμφωνία ΕΟΧ.

                  Η αναδρομική ισχύς δεν θίγει τα δικαιώματα και τις υποχρεώσεις των ενδιαφερομένων και τηρεί την αρχή της δικαιολογημένης εμπιστοσύνης.

               2018/0188 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί, εξ ονόματος της Ευρωπαϊκής Ένωσης,
                  στη Μεικτή Επιτροπή του ΕΟΧ, όσον αφορά τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

                  (Γραμμή προϋπολογισμού 33.02.03.01 - Εταιρικό Δίκαιο)

               (Κείμενο που παρουσιάζει ενδιαφέρον για τον ΕΟΧ)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114, σε συνδυασμό με το άρθρο 218 παράγραφος 9,

               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  2
               , και ιδίως το άρθρο 1 παράγραφος 3,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία για τον Ευρωπαϊκό Οικονομικό Χώρο
                  3
                («συμφωνία ΕΟΧ») άρχισε να ισχύει την 1η Ιανουαρίου 1994.

               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το πρωτόκολλο 31 της συμφωνίας ΕΟΧ.

               (3)Το πρωτόκολλο 31 της συμφωνίας ΕΟΧ περιλαμβάνει διατάξεις σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών.

               (4)Είναι σκόπιμο να συνεχιστεί η συνεργασία των συμβαλλόμενων μερών της συμφωνίας ΕΟΧ σε δράσεις της Ένωσης που χρηματοδοτούνται από τον γενικό προϋπολογισμό της Ευρωπαϊκής Ένωσης και αφορούν το εταιρικό δίκαιο.

               (5)Ως εκ τούτου, θα πρέπει να τροποποιηθεί το πρωτόκολλο 31 της συμφωνίας ΕΟΧ, ώστε να καταστεί δυνατή η επέκταση της συνεργασίας αυτής από την 1η Ιανουαρίου 2018.

               (6)Η θέση της Ένωσης στη Μεικτή Επιτροπή του ΕΟΧ θα πρέπει να βασιστεί στο συνημμένο σχέδιο απόφασης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στο πλαίσιο της Μεικτής Επιτροπής του ΕΟΧ, για την προτεινόμενη τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει από την ημερομηνία της έκδοσής της.

               Βρυξέλλες,

                     Για το Συμβούλιο

                     Ο/Η Πρόεδρος

                     (1)

                        ΕΕ L 305 της 30.11.1994, σ. 6-8.

                     (2)

                        ΕΕ L 305 της 30.11.1994, σ. 6.

                     (3)

                        ΕΕ L 1 της 3.1.1994, σ. 3.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,25.5.2018
            COM(2018) 362 final
            ΠΑΡΑΡΤΗΜΑ
            στην
            Πρόταση απόφασης του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης,στη Μεικτή Επιτροπή του ΕΟΧ, όσον αφορά τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών(Γραμμή προϋπολογισμού 33.02.03.01 - Εταιρικό Δίκαιο)

               ΠΑΡΑΡΤΗΜΑ
               ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ αριθ..../2018
               της
               για την τροποποίηση του πρωτοκόλλου 31 της συμφωνίας ΕΟΧ,
                  σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών
                  (Γραμμή προϋπολογισμού 33.02.03.01-Εταιρικό δίκαιο)

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ»), και ιδίως τα άρθρα 86 και 98,

               Εκτιμώντας τα ακόλουθα:

               (1)Είναι σκόπιμο να συνεχιστεί η συνεργασία των συμβαλλόμενων μερών της συμφωνίας ΕΟΧ ώστε να συμπεριλάβει δράσεις της Ένωσης που χρηματοδοτούνται από τον γενικό προϋπολογισμό της Ευρωπαϊκής Ένωσης και αφορούν το εταιρικό δίκαιο.

               (2)Το πρωτόκολλο 31 της συμφωνίας ΕΟΧ θα πρέπει, επομένως, να τροποποιηθεί, ώστε να καταστεί δυνατή η πραγματοποίηση αυτής της διευρυμένης συνεργασίας από την 1η Ιανουαρίου 2018,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Στο άρθρο 5 παράγραφος 13 του πρωτοκόλλου 31 της συμφωνίας ΕΟΧ, η φράση «και 2017» αντικαθίσταται από τη φράση «, 2017 και 2018».

               Άρθρο 2

               Η παρούσα απόφαση αρχίζει να ισχύει την επομένη της τελευταίας κοινοποίησης δυνάμει του άρθρου 103 παράγραφος 1 της συμφωνίας ΕΟΧ*.

                  1Εφαρμόζεται από την 1η Ιανουαρίου 2018.

               Άρθρο 3

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο/Η Πρόεδρος

                     Οι Γραμματείς
                     της Μεικτής Επιτροπής του ΕΟΧ

                     (1)
                  *  [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.5.2018
            COM(2018) 344 final
            2018/0175(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή ΣΟΕΣ που έχει συσταθεί από τη συνολική οικονομική και εμπορική συμφωνία μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου, όσον αφορά την έγκριση του εσωτερικού κανονισμού της μεικτής επιτροπής ΣΟΕΣ και των ειδικών επιτροπών

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

                  Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της μεικτής επιτροπής ΣΟΕΣ όσον αφορά την προβλεπόμενη έγκριση του εσωτερικού κανονισμού της μεικτής επιτροπής ΣΟΕΣ και των ειδικών επιτροπών.

               2.Πλαίσιο της πρότασης

               2.1.H συνολική οικονομική και εμπορική συμφωνία (CETA)

                  Η συνολική οικονομική και εμπορική συμφωνία (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου, (εφεξής «η συμφωνία») έχει ως στόχο να υλοποιήσει την κοινή εμπορική πολιτική της Ένωσης προς τον Καναδά και ιδίως να δημιουργήσει μια ζώνη ελεύθερων συναλλαγών. Η συμφωνία υπογράφηκε στις Βρυξέλλες στις 30 Οκτωβρίου 2016
                     1
                  .

                  Η συμφωνία εφαρμόζεται προσωρινά από τις 21 Σεπτεμβρίου 2017.

               2.2.Μεικτή επιτροπή ΣΟΕΣ και ειδικές επιτροπές

                  Η συμφωνία προβλέπει την ίδρυση μεικτής επιτροπής ΣΟΕΣ σύμφωνα με το άρθρο 26.1 και ειδικές επιτροπές σύμφωνα με το άρθρο 26.2. Οι επιτροπές αυτές είναι οι ακόλουθες: η επιτροπή εμπορικών συναλλαγών στον τομέα των εμπορευμάτων, η επιτροπή γεωργίας, η επιτροπή οίνων και οινοπνευματωδών ποτών, η μεικτή τομεακή ομάδα για τα φαρμακευτικά προϊόντα, η επιτροπή υπηρεσιών και επενδύσεων, η μεικτή επιτροπή για την αμοιβαία αναγνώριση επαγγελματικών προσόντων, η μικτή επιτροπή τελωνειακής συνεργασίας, η μεικτή επιτροπή διαχείρισης για τα μέτρα υγειονομικής και φυτοϋγειονομικής προστασίας, η επιτροπή για τις δημόσιες συμβάσεις, η επιτροπή χρηματοπιστωτικών υπηρεσιών, η επιτροπή εμπορίου και αειφόρου ανάπτυξης, το φόρουμ ρυθμιστικής συνεργασίας και η επιτροπή ΣΟΕΣ για τις γεωγραφικές ενδείξεις.

                  Η μεικτή επιτροπή ΣΟΕΣ και οι ειδικές επιτροπές αποτελούνται από εκπροσώπους των μερών, οι οποίοι ασκούν από κοινού και την προεδρία. Καθήκοντα προέδρου στη μεικτή επιτροπή ΣΟΕΣ ασκούν από κοινού ο υπουργός Διεθνούς Εμπορίου του Καναδά και το αρμόδιο μέλος της Ευρωπαϊκής Επιτροπής για το εμπόριο, ή οι ορισμένοι εκπρόσωποί τους. Τα μέρη ορίζονται στο άρθρο 1.1 της συμφωνίας, βάσει του οποίου, «μέρη: αφενός, η Ευρωπαϊκή Ένωση ή τα κράτη μέλη της ή η Ευρωπαϊκή Ένωση και τα κράτη μέλη της εντός των αντίστοιχων πεδίων αρμοδιότητάς τους, όπως απορρέουν από τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης (εφεξής «μέρος της ΕΕ»), και, αφετέρου, ο Καναδάς.»

                  Η μεικτή επιτροπή ΣΟΕΣ και οι ειδικές επιτροπές είναι υπεύθυνες για την υλοποίηση και την εφαρμογή της συμφωνίας στους αντίστοιχους τομείς των αρμοδιοτήτων τους. Σύμφωνα με το άρθρο 26.1 παράγραφος 5 στοιχείο η), η μεικτή επιτροπή ΣΟΕΣ μπορεί να θεσπίζει ειδικές επιτροπές και διμερείς διαλόγους ώστε να την επικουρούν στην εκτέλεση των καθηκόντων της. Η μεικτή επιτροπή ΣΟΕΣ και οι ειδικές επιτροπές συνεδριάζουν μία φορά το χρόνο ή κατόπιν αιτήσεως ενός από τα μέρη.

               2.3.Προβλεπόμενη πράξη της μεικτής επιτροπής ΣΟΕΣ

               Η μεικτή επιτροπή ΣΟΕΣ εκδίδει απόφαση σχετικά με την έγκριση του εσωτερικού κανονισμού της μεικτής επιτροπής ΣΟΕΣ («η προβλεπόμενη πράξη»).

                  Σκοπός της προτεινόμενης πράξης είναι να εγκριθεί ο εσωτερικός κανονισμός της μεικτής επιτροπής ΣΟΕΣ σύμφωνα με το άρθρο 26.1 παράγραφος 4 στοιχείο δ) της συμφωνίας που ορίζει ότι η μεικτή επιτροπή θεσπίζει η ίδια τον εσωτερικό της κανονισμό.

                  Σύμφωνα με το άρθρο 26.2 παράγραφος 4 της συμφωνίας, οι ειδικές επιτροπές καθορίζουν και τροποποιούν οι ίδιες τον εσωτερικό τους κανονισμό, αν το κρίνουν σκόπιμο. Λόγω του μεγάλου αριθμού ειδικών επιτροπών που συστήνονται στο πλαίσιο της ΣΟΕΣ, προτείνεται να εφαρμόζεται ο εσωτερικός κανονισμός της μεικτής επιτροπής ΣΟΕΣ στις ειδικές επιτροπές, τηρουμένων των αναλογιών, εκτός αν αποφασιστεί διαφορετικά, σύμφωνα με το άρθρο 26.2 παράγραφος 4 της συμφωνίας.

               3.Θέση που πρέπει να ληφθεί εξ ονόματος της Ένωσης

               Η θέση που πρέπει να ληφθεί εξ ονόματος της Ένωσης πρέπει να έχει ως στόχο την έγκριση του εσωτερικού κανονισμού της μεικτής επιτροπής ΣΟΕΣ, όπως προβλέπεται από τη συμφωνία.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει, επίσης, πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  2
               .

               4.1.2.Εφαρμογή στη συγκεκριμένη περίπτωση

               Η μεικτή επιτροπή ΣΟΕΣ και οι ειδικές επιτροπές είναι φορείς που έχουν συσταθεί από τη συνολική οικονομική και εμπορική συμφωνία μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου («η συμφωνία»).

               Η απόφαση την οποία η μεικτή επιτροπή καλείται να θεσπίσει είναι δεσμευτική και δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή αποτελείται από δύο σκέλη, και εάν ένας από τους σκοπούς ή ένα από τα σκέλη μπορεί να θεωρηθεί ότι έχει πρωτεύουσα σημασία, ενώ ο άλλος σκοπός ή το άλλο σκέλος έχει απλώς παρεμπίπτοντα χαρακτήρα, η απόφαση βάσει του άρθρου 218 παράγραφος 9 της ΣΛΕΕ πρέπει να εδράζεται σε μία και μόνο ουσιαστική νομική βάση, δηλ. εκείνη που επιβάλλει ο κύριος ή ο πρωτεύων σκοπός ή σκέλος.

               4.2.2.Εφαρμογή στη συγκεκριμένη περίπτωση

               Ο κύριος στόχος και το περιεχόμενο της προτεινόμενης πράξης σχετίζονται με την κοινή εμπορική πολιτική και τις διεθνείς μεταφορές.

               Ως εκ τούτου, η ουσιαστική νομική βάση της προτεινόμενης απόφασης είναι η Συνθήκη για τη λειτουργία της Ευρωπαϊκής Ένωσης, και ιδίως τα άρθρα 91, 100 παράγραφος 2 και 207 παράγραφος 4.

               4.3.Συμπέρασμα

                  Η νομική βάση της προτεινόμενης απόφασης θα πρέπει να είναι τα άρθρα 91, 100 παράγραφος 2 και 207 παράγραφος 4 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ.

               5.Δημοσίευση της προβλεπόμενης πράξης

               Προβλέπεται η δημοσίευση της απόφασης της μεικτής επιτροπής ΣΟΕΣ μετά την έγκρισή της.

               2018/0175 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή ΣΟΕΣ που έχει συσταθεί από τη συνολική οικονομική και εμπορική συμφωνία μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου, όσον αφορά την έγκριση του εσωτερικού κανονισμού της μεικτής επιτροπής ΣΟΕΣ και των ειδικών επιτροπών

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η απόφαση (ΕΕ) 2017/37 του Συμβουλίου
                  3
                προβλέπει την υπογραφή, εξ ονόματος της Ευρωπαϊκής Ένωσης, της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου (στο εξής «η συμφωνία»). Η συμφωνία υπεγράφη στις 30 Οκτωβρίου 2016.

               (2)Η απόφαση (ΕΕ) 2017/38
                  4
                του Συμβουλίου προβλέπει την προσωρινή εφαρμογή της συμφωνίας, συμπεριλαμβανομένης της σύστασης της μεικτής επιτροπής ΣΟΕΣ και των ειδικών επιτροπών. Η συμφωνία εφαρμόζεται προσωρινά από τις 21 Σεπτεμβρίου 2017.

               (3)Σύμφωνα με το άρθρο 26.1 παράγραφος 4 στοιχείο δ) της συμφωνίας, η μεικτή επιτροπή ΣΟΕΣ εγκρίνει τον εσωτερικό κανονισμό της.

               (4)Σύμφωνα με το άρθρο 26.2 παράγραφος 4 της συμφωνίας, οι ειδικές επιτροπές καθορίζουν και τροποποιούν οι ίδιες τον εσωτερικό τους κανονισμό, αν το κρίνουν σκόπιμο.

               (5)Η μεικτή επιτροπή ΣΟΕΣ, στην πρώτη συνεδρίασή της, θεσπίζει η ίδια τον εσωτερικό της κανονισμό, όπως προβλέπεται από τη συμφωνία.

               (6)Εκτός εάν αποφασιστεί διαφορετικά από κάθε ειδική επιτροπή σύμφωνα με το άρθρο 26.2 παράγραφος 4, ο παρών εσωτερικός κανονισμός εφαρμόζεται τηρουμένων των αναλογιών στις ειδικές επιτροπές.

               (7)Ως εκ τούτου, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής ΣΟΕΣ, με βάση το συνημμένο σχέδιο απόφασης της μεικτής επιτροπής ΣΟΕΣ σχετικά με τον εσωτερικό κανονισμό της, προκειμένου να διασφαλιστεί η αποτελεσματική εφαρμογή της συμφωνίας,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στην πρώτη συνεδρίαση στη μεικτή επιτροπή ΣΟΕΣ που έχει συσταθεί από τη συνολική οικονομική και εμπορική συμφωνία (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου, όσον αφορά την έγκριση του εσωτερικού κανονισμού της μεικτής επιτροπής ΣΟΕΣ και των ειδικών επιτροπών, βασίζεται στο ακόλουθο σχέδιο απόφασης της μεικτής επιτροπής ΣΟΕΣ που επισυνάπτεται στην παρούσα απόφαση.

               Άρθρο 2

               Μετά τη έκδοσή της, η απόφαση της μεικτής επιτροπής ΣΟΕΣ δημοσιεύεται στην Επίσημη Εφημερίδα της Ευρωπαϊκής Ένωσης.

               Άρθρο 3

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L11 της 14.1.2017, σ. 1.

                     (2)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI: EU: C: 2014: 2258, σκέψεις 61 έως 64.

                     (3)

                        ΕΕ L11 της 14.1.2017, σ. 1.

                     (4)

                        ΕΕ L11 της 14.1.2017, σ. 1080.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,25.5.2018
            COM(2018) 344 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή ΣΟΕΣ που έχει συσταθεί από τη συνολική οικονομική και εμπορική συμφωνία μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου, όσον αφορά την έγκριση του εσωτερικού κανονισμού της μεικτής επιτροπής ΣΟΕΣ και των ειδικών επιτροπών

               ΣΥΝΗΜΜΕΝΟ

               ΑΠΟΦΑΣΗ αριθ. […/2018]
                  ΤΗΣ ΜΕΙΚΤΗΣ ΕΠΙΤΡΟΠΗΣ CETA,

               της...

               για τη θέσπιση του εσωτερικού κανονισμού της
                  και των ειδικών επιτροπών

               Η ΜΕΙΚΤΗ ΕΠΙΤΡΟΠΗ ΣΟΕΣ,

               Έχοντας υπόψη τη συνολική οικονομική και εμπορική συμφωνία (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου και ιδιαίτερα το άρθρο 26.1 παράγραφος 4 στοιχείο δ) και το άρθρο 26.2 παράγραφος 4,

               Εκτιμώντας τα ακόλουθα:

               1)Σύμφωνα με το άρθρο 30.7 παράγραφος 3 της συμφωνίας, ορισμένα μέρη εφαρμόζουν προσωρινά τη συμφωνία από την 21η Σεπτεμβρίου 2017·

               2)Σύμφωνα με το άρθρο 26.1 παράγραφος 4 στοιχείο δ) της συμφωνίας, η μεικτή επιτροπή ΣΟΕΣ εγκρίνει τον εσωτερικό κανονισμό της·

               3)Σύμφωνα με το άρθρο 26.2 παράγραφος 4 της συμφωνίας, οι ειδικές επιτροπές καθορίζουν και τροποποιούν οι ίδιες τον εσωτερικό τους κανονισμό, αν το κρίνουν σκόπιμο·

               ΑΠΟΦΑΣΙΖΕΙ:

               Ο εσωτερικός κανονισμός της μεικτής επιτροπής ΣΟΕΣ και των ειδικών επιτροπών της, όπως ορίζεται στο παράρτημα, εγκρίνεται.

               (τόπος)…, (ημερομηνία)…

                        Για τη Μεικτή Επιτροπή ΣΟΕΣ

                        Οι συμπρόεδροι

               ΠΑΡΑΡΤΗΜΑ

               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΜΕΙΚΤΗΣ ΕΠΙΤΡΟΠΗΣ ΣΟΕΣ

               Κανόνας 1

               Σύνθεση και προεδρία

               1.Η μεικτή επιτροπή ΣΟΕΣ, η οποία ιδρύεται σύμφωνα με το άρθρο 26.1 της συνολικής οικονομικής και εμπορικής συμφωνίας (ΣΟΕΣ) μεταξύ του Καναδά, αφενός, και της Ευρωπαϊκής Ένωσης και των κρατών μελών της, αφετέρου (εφεξής «η συμφωνία»), εκτελεί τα καθήκοντά της όπως προβλέπεται στο άρθρο 26.1 της συμφωνίας, αναλαμβάνει την ευθύνη για την υλοποίηση και την εφαρμογή της συμφωνίας και προωθεί τους γενικούς της στόχους.

               2.Συμπληρωματικά προς το άρθρο 26.1 παράγραφος 1 της συμφωνίας, η μεικτή επιτροπή ΣΟΕΣ αποτελείται από εκπροσώπους των μερών της συμφωνίας και καθήκοντα προέδρου ασκούν από κοινού ο υπουργός Διεθνούς Εμπορίου του Καναδά και το αρμόδιο μέλος της Ευρωπαϊκής Επιτροπής για το εμπόριο. Οι συμπρόεδροι μπορούν να εκπροσωπηθούν από ορισμένους εκπροσώπους τους, όπως προβλέπεται στο άρθρο 26.1 παράγραφος 1 της συμφωνίας.

               3.Τα μέρη στο πλαίσιο του παρόντος εσωτερικού κανονισμού είναι εκείνα που ορίζονται στο άρθρο 1.1 της συμφωνίας.

               Κανόνας 2

               Εκπροσώπηση

               1.Κάθε μέρος στη συμφωνία κοινοποιεί στο άλλο μέρος της συμφωνίας τον κατάλογο των εκπροσώπων της μεικτής επιτροπής ΣΟΕΣ. Ο κατάλογος τελεί υπό τη διαχείριση και επικαιροποιείται από τη γραμματεία της μεικτής επιτροπής ΣΟΕΣ.

               2.Ο συμπρόεδρος της μεικτής επιτροπής ΣΟΕΣ μπορεί να εκπροσωπηθεί από εκπρόσωπο αν δεν είναι σε θέση να παραστεί σε συνεδρίαση. Ο συμπρόεδρος, ή ο εκπρόσωπος του, ενημερώνει γραπτώς τον άλλο συμπρόεδρο και το σχετικό σημείο επαφής για την εκπροσώπηση όσο το δυνατόν νωρίτερα από τη συνεδρίαση.

               3.Ο εκπρόσωπος του συμπροέδρου της μεικτής επιτροπής ΣΟΕΣ ασκεί τα δικαιώματα του συμπροέδρου στο βαθμό που επιτρέπει η εκπροσώπηση. Στον παρόντα εσωτερικό κανονισμό, μεταγενέστερες αναφορές σε εκπροσώπους και συμπροέδρους νοούνται ότι περιλαμβάνουν τον εκπρόσωπο.

               Κανόνας 3

               Γραμματεία της μεικτής επιτροπής ΣΟΕΣ

               Τα σημεία επαφής ΣΟΕΣ που έχουν οριστεί από τα μέρη της συμφωνίας βάσει του άρθρου 26.5 της συμφωνίας εκτελούν χρέη γραμματείας της μεικτής επιτροπής ΣΟΕΣ.

               Κανόνας 4

               Συνεδριάσεις

               1.Συμπληρωματικά προς το άρθρο 26.1 παράγραφος 2 της συμφωνίας, η μεικτή επιτροπή ΣΟΕΣ συνέρχεται μία φορά τον χρόνο κατόπιν αιτήματος ενός από τα δύο μέρη της συμφωνίας. Οι συνεδριάσεις πραγματοποιούνται στις Βρυξέλλες και την Οτάβα εναλλάξ, εκτός αν οι συμπρόεδροι αποφασίσουν διαφορετικά.

               2.Σύμφωνα με το άρθρο 26.6 παράγραφος 1 της συμφωνίας, οι συνεδριάσεις της μεικτής επιτροπής ΣΟΕΣ μπορούν να διεξάγονται με εικονοτηλεδιάσκεψη ή τηλεδιάσκεψη.

               3.Κάθε συνεδρίαση της μεικτής επιτροπής ΣΟΕΣ συγκαλείται από τη γραμματεία της σε τόπο και χρόνο που αποφασίζουν τα μέρη της συμφωνίας. Όπως προβλέπεται στο άρθρο 26.6 παράγραφος 2, τα μέρη της συμφωνίας καταβάλλουν κάθε δυνατή προσπάθεια ώστε να συνεδριάζουν εντός 30 ημερών από την ημερομηνία που ένα μέρος της συμφωνίας λαμβάνει αίτημα για συνεδρίαση από το άλλο μέρος της συμφωνίας.

               Κανόνας 5

               Ανάθεση καθηκόντων

               Οι εκπρόσωποι της μεικτής επιτροπής  ΣΟΕΣ μπορούν να συνοδεύονται από κυβερνητικούς υπαλλήλους. Πριν από κάθε συνεδρίαση, οι συμπρόεδροι της μεικτής επιτροπής ΣΟΕΣ ενημερώνονται σχετικά με την προβλεπόμενη σύνθεση της αντιπροσωπείας κάθε μέρους της συμφωνίας.

               Κανόνας 6

               Έγγραφα

               Αν οι συσκέψεις της μεικτής επιτροπής ΣΟΕΣ βασίζονται σε γραπτά έγγραφα τεκμηρίωσης, τα έγγραφα αυτά αριθμούνται και διανέμονται ως έγγραφα της μεικτής επιτροπής ΣΟΕΣ από τη γραμματεία της.

               Κανόνας 7

               Αλληλογραφία

               1.Η αλληλογραφία που απευθύνεται στους συμπροέδρους της μεικτής επιτροπής ΣΟΕΣ διαβιβάζεται στη γραμματεία της μεικτής επιτροπής ΣΟΕΣ για κυκλοφορία, εφόσον κρίνεται σκόπιμο, μεταξύ των εκπροσώπων της μεικτής επιτροπής ΣΟΕΣ.

               2.Η αλληλογραφία που προέρχεται από τους συμπροέδρους της μεικτής επιτροπής ΣΟΕΣ διαβιβάζεται στους αποδέκτες από τη γραμματεία της και αριθμείται και κυκλοφορεί, εφόσον κρίνεται σκόπιμο, μεταξύ των άλλων εκπροσώπων της μεικτής επιτροπής  ΣΟΕΣ.

               Κανόνας 8

               Ημερήσια διάταξη των συνεδριάσεων

               1.Η γραμματεία της μεικτής επιτροπής ΣΟΕΣ συντάσσει προσωρινή ημερησία διάταξη για κάθε συνεδρίαση. Διαβιβάζεται, μαζί με τα σχετικά έγγραφα, στους εκπροσώπους της μεικτής επιτροπής ΣΟΕΣ, συμπεριλαμβανομένων των συμπροέδρων, το αργότερο 10 ημερολογιακές ημέρες πριν από την έναρξη της συνεδρίασης.

               2.Η προσωρινή ημερήσια διάταξη περιλαμβάνει θέματα για τα οποία η γραμματεία της μεικτής επιτροπής ΣΟΕΣ έλαβε αίτημα εγγραφής στην ημερήσια διάταξη από ένα μέρος, μαζί με τα σχετικά έγγραφα, το αργότερο 14 ημέρες πριν από την έναρξη της συνεδρίασης.

               3.Οι συμπρόεδροι της μεικτής επιτροπής ΣΟΕΣ δημοσιεύουν μία από κοινού εγκεκριμένη έκδοση της προσωρινής ημερήσιας διάταξης της μεικτής επιτροπής ΣΟΕΣ πριν από συνεδρίαση με την επιφύλαξη της εφαρμογής του άρθρου 26.4 της συμφωνίας.

               4.Η ημερήσια διάταξη εγκρίνεται από τη μεικτή επιτροπή ΣΟΕΣ κατά την έναρξη κάθε συνεδρίασης. Αν συμφωνήσουν τα μέρη της συμφωνίας, μπορούν να εγγραφούν στην ημερήσια διάταξη και άλλα θέματα πέραν αυτών που περιλαμβάνονται στην προσωρινή ημερήσια διάταξη.

               5.Οι συμπρόεδροι της μεικτής επιτροπής ΣΟΕΣ μπορούν, με αμοιβαία συμφωνία, να καλέσουν παρατηρητές, συμπεριλαμβανομένων εκπροσώπων άλλων φορέων των μερών της συμφωνίας ή ανεξάρτητων εμπειρογνωμόνων για να παραστούν στις συνεδριάσεις της με σκοπό να παράσχουν πληροφορίες σχετικά με ειδικά θέματα.

               6.Οι συμπρόεδροι της ειδικής επιτροπής ΣΟΕΣ μπορούν, με αμοιβαία συμφωνία, να συντομεύουν ή να παρατείνουν τις προθεσμίες που καθορίζονται στις παραγράφους 1 και 2, προκειμένου να λαμβάνονται υπόψη οι ιδιαιτερότητες ειδικών περιπτώσεων.

               Κανόνας 9

               Πρακτικά

               1.Η γραμματεία της μεικτής επιτροπής ΣΟΕΣ συντάσσει σχέδιο πρακτικών κάθε συνεδρίασης κατά κανόνα εντός 21 ημερών από τη λήξη της συνεδρίασης, εκτός εάν αποφασιστεί διαφορετικά με αμοιβαία συμφωνία.

               2.Κατά κανόνα, τα πρακτικά συνοψίζουν κάθε θέμα της ημερήσιας διάταξης και προσδιορίζουν, ανάλογα με την περίπτωση:

               α)τα έγγραφα που υποβλήθηκαν στη μεικτή επιτροπή ΣΟΕΣ,

               β)τυχόν δήλωση της οποίας η καταχώριση στα πρακτικά ζητήθηκε από μέλος της μεικτής επιτροπής ΣΟΕΣ· και

               γ)Τις αποφάσεις που ελήφθησαν, τις συστάσεις που διατυπώθηκαν, τις κοινές δηλώσεις που συμφωνήθηκαν και τα επιχειρησιακά συμπεράσματα που εγκρίθηκαν σχετικά με ειδικά θέματα.

               3.Τα πρακτικά περιλαμβάνουν κατάλογο με τα ονόματα, τους τίτλους και τις διασυνδέσεις όλων των προσώπων που παρέστησαν στη συνεδρίαση, ανεξάρτητα από τη ιδιότητα με την οποία συμμετείχαν.

               4.Τα πρακτικά εγκρίνονται εγγράφως από τους συμπροέδρους εντός 28 ημερών από την ημερομηνία της συνεδρίασης ή από όποια άλλη ημερομηνία αποφασίσουν τα μέρη της συμφωνίας. Μετά την έγκριση των πρακτικών, δύο αντίγραφα υπογράφονται από τα σημεία επαφής της γραμματείας της μεικτής επιτροπής ΣΟΕΣ και κάθε μέρος της συμφωνίας λαμβάνει ένα πρωτότυπο αντίγραφο των εν λόγω εγγράφων. Τα μέρη μπορούν να αποφασίσουν ότι η υπογραφή και η ανταλλαγή ηλεκτρονικών αντιγράφων πληροί την εν λόγω απαίτηση. Αντίγραφα των υπογεγραμμένων πρακτικών διαβιβάζονται στους εκπροσώπους της μεικτής επιτροπής ΣΟΕΣ.

               5.Η γραμματεία της μεικτής επιτροπής ΣΟΕΣ ετοιμάζει επίσης μια σύντομη και γενική περίληψη των πρακτικών. Αφού εγκριθεί το κείμενο της περίληψης από τους συμπροέδρους της κοινής επιτροπής, δημοσιοποιούν την περίληψη των πρακτικών, με την επιφύλαξη της εφαρμογής του άρθρου 26.4 της συμφωνίας.

               Κανόνας 10

               Αποφάσεις και συστάσεις

               1.Η μεικτή επιτροπή ΣΟΕΣ λαμβάνει αποφάσεις για οποιοδήποτε θέμα όταν αυτό προβλέπεται στην εν λόγω συμφωνία, και μπορεί επίσης να διατυπώνει κατάλληλες συστάσεις. Η μεικτή επιτροπή ΣΟΕΣ ενεργεί με αμοιβαία συμφωνία, όπως προβλέπεται στο άρθρο 26.3.3 της συμφωνίας.

               2.Κατά το διάστημα μεταξύ των συνεδριάσεων η μεικτή επιτροπή ΣΟΕΣ μπορεί, αν συναινέσουν τα μέρη της συμφωνίας με αμοιβαία συμφωνία, να εκδίδει αποφάσεις ή συστάσεις με γραπτή διαδικασία. Για τον σκοπό αυτόν, το κείμενο της πρότασης διαβιβάζεται γραπτώς με αλληλογραφία από τους συμπροέδρους προς τους εκπροσώπους της μεικτής επιτροπής ΣΟΕΣ σύμφωνα με τον κανόνα 7, με προθεσμία εντός της οποίας τα μέλη οφείλουν να γνωστοποιήσουν τυχόν επιφυλάξεις ή τροποποιήσεις που επιθυμούν να διατυπώσουν. Οι εγκριθείσες προτάσεις κοινοποιούνται σύμφωνα με τον κανόνα 7 μόλις παρέλθει η προθεσμία και καταγράφονται στα πρακτικά της επόμενης συνεδρίασης.

               3.Στις περιπτώσεις στις οποίες η μεικτή επιτροπή ΣΟΕΣ έχει το δικαίωμα, βάσει της συμφωνίας, να εκδίδει αποφάσεις, συστάσεις, ή ερμηνείες, οι εν λόγω πράξεις φέρουν την ονομασία «απόφαση»,  «σύσταση» ή «ερμηνεία» αντιστοίχως. Η γραμματεία της μεικτής επιτροπής ΣΟΕΣ δίνει σε κάθε απόφαση, σύσταση ή ερμηνεία αύξοντα αριθμό, ημερομηνία έκδοσης της πράξης και περιγραφή του αντικειμένου της. Κάθε απόφαση προβλέπει την ημερομηνία που τίθεται σε ισχύ.

               4.Κάθε απόφαση, σύσταση ή ερμηνεία υπογράφεται από τους συμπροέδρους της μεικτής επιτροπής ΣΟΕΣ.

               5.Τα μέρη της συμφωνίας εξασφαλίζουν ότι οι αποφάσεις, οι συστάσεις ή οι ερμηνείες που εγκρίνονται από τη μεικτή επιτροπή ΣΟΕΣ δημοσιοποιούνται με την επιφύλαξη του άρθρου 26.4 της συμφωνίας.

               6.Σε περίπτωση αποφάσεων της μεικτής επιτροπής ΣΟΕΣ για την τροποποίηση των πρωτοκόλλων και των παραρτημάτων της συμφωνίας βάσει του άρθρου 30.2 παράγραφος 2 της συμφωνίας, όλες οι γλωσσικές αποδόσεις είναι εξίσου αυθεντικές, όπως προβλέπεται στο άρθρο 30.11 της συμφωνίας.

               Κανόνας 11

               Δημοσιότητα και εμπιστευτικότητα

               1.Εκτός αν προβλέπεται διαφορετικά στη συμφωνία ή αποφασιστεί από τους συμπροέδρους, οι συνεδριάσεις της μεικτής επιτροπής ΣΟΕΣ δεν είναι ανοικτές στο ευρύ κοινό.

               2.Όταν ένα μέρος της συμφωνίας υποβάλει πληροφορίες, οι οποίες θεωρούνται εμπιστευτικές ή προστατεύονται από κοινοποίηση βάσει των νομοθετικών και κανονιστικών του διατάξεων, στη μεικτή επιτροπή ΣΟΕΣ ή σε ειδική επιτροπή ή σε όργανο που έχει συσταθεί βάσει της συμφωνίας, το άλλο μέρος της συμφωνίας αντιμετωπίζει τις πληροφορίες αυτές ως εμπιστευτικές, όπως προβλέπεται στο άρθρο 26.4 της συμφωνίας.

               Κανόνας 12

               Γλώσσες

               1.Οι επίσημες γλώσσες της μεικτής επιτροπής ΣΟΕΣ είναι οι επίσημες γλώσσες των μερών της συμφωνίας.

               2.Οι γλώσσες εργασίας της μεικτής επιτροπής ΣΟΕΣ είναι τα αγγλικά και/ή τα γαλλικά. Εκτός αν αποφασιστεί διαφορετικά από τους συμπροέδρους, η μεικτή επιτροπή ΣΟΕΣ βασίζει τις αποφάσεις της σε έγγραφα που έχουν συνταχθεί σε αυτές τις γλώσσες.

               Κανόνας 13

               Έξοδα

               1.Κάθε μέρος της συμφωνίας καλύπτει τις δαπάνες τις οποίες συνεπάγεται η συμμετοχή του στις συνεδριάσεις της μεικτής επιτροπής ΣΟΕΣ.

               2.Τις δαπάνες για τη διοργάνωση των συνεδριάσεων και την αναπαραγωγή εγγράφων αναλαμβάνει το μέρος της συμφωνίας που φιλοξενεί τη συνεδρίαση.

               3.Τις δαπάνες για τη διερμηνεία από και προς τις γλώσσες εργασίας της μεικτής επιτροπής κατά τη διάρκεια των συνεδριάσεων  αναλαμβάνει το μέρος της συμφωνίας που φιλοξενεί τη συνεδρίαση. Ένα μέρος της συμφωνίας, το οποίο ζητά διερμηνεία και μετάφραση από και προς άλλες γλώσσες πλην των γλωσσών εργασίας που καθορίζονται στο άρθρο του 12, πληρώνει για τις υπηρεσίες αυτές.

               Κανόνας 14

               Ειδικές επιτροπές και άλλοι φορείς

               1.Σύμφωνα με το άρθρο 26.1 παράγραφος 4 στοιχείο β) της συμφωνίας, η μεικτή επιτροπή ΣΟΕΣ επιβλέπει τις εργασίες όλων των ειδικών επιτροπών και των λοιπών φορέων που συστήνονται βάσει της συμφωνίας.

               2.Η μεικτή επιτροπή ΣΟΕΣ ενημερώνεται γραπτώς για τα σημεία επαφής που έχουν οριστεί από τις ειδικές επιτροπές ή άλλους φορείς που έχουν συσταθεί στο πλαίσιο της εν λόγω συμφωνίας. Όλη η σχετική αλληλογραφία, τα έγγραφα και οι ανακοινώσεις μεταξύ των σημείων επαφής κάθε ειδικής επιτροπής σχετικά με την εφαρμογή της συμφωνίας διαβιβάζονται συγχρόνως και στη γραμματεία της μεικτή επιτροπής ΣΟΕΣ.

               3.Σύμφωνα με το άρθρο 26.2 παράγραφος 6, οι ειδικές επιτροπές υποβάλλουν έκθεση στη μεικτή επιτροπή ΣΟΕΣ σχετικά με τα αποτελέσματα και τα συμπεράσματα κάθε συνεδρίασής τους.

               4.Εκτός εάν αποφασιστεί διαφορετικά από κάθε ειδική επιτροπή σύμφωνα με το άρθρο 26.2 παράγραφος 4, ο παρών εσωτερικός κανονισμός εφαρμόζεται τηρουμένων των αναλογιών στις ειδικές επιτροπές και σε άλλους φορείς που έχουν συσταθεί στο πλαίσιο αυτής της συμφωνίας.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.5.2018
            COM(2018) 333 final
            2018/0167(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης,στη Μεικτή Επιτροπή του ΕΟΧ, όσον αφορά την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών(Γραμμή του προϋπολογισμού 02.03.01 «Εσωτερική αγορά» και γραμμή του προϋπολογισμού 02.03.04 «Μέσα διακυβέρνησης της εσωτερικής αγοράς»)
            (Κείμενο που παρουσιάζει ενδιαφέρον για τον ΕΟΧ)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Για να διασφαλιστεί η απαιτούμενη ασφάλεια δικαίου και ομοιογένεια της εσωτερικής αγοράς, η Μεικτή Επιτροπή του ΕΟΧ οφείλει να ενσωματώνει όλη τη σχετική νομοθεσία της ΕΕ στη συμφωνία ΕΟΧ το συντομότερο δυνατό μετά τη θέσπισή της και να επιτρέπει επίσης τη συμμετοχή των κρατών ΕΟΧ-ΕΖΕΣ σε δράσεις ή προγράμματα της ΕΕ που αφορούν τον ΕΟΧ.

                  Σκοπός του σχεδίου απόφασης της Μεικτής Επιτροπής του ΕΟΧ (που προσαρτάται στην πρόταση απόφασης του Συμβουλίου) είναι η τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, έτσι ώστε να επιτραπεί στα κράτη ΕΟΧ-ΕΖΕΣ (Νορβηγία, Ισλανδία και Λιχτενστάιν) να συμμετέχουν σε δράσεις της Ένωσης που αφορούν τη γραμμή του προϋπολογισμού 02.03.01 «Εσωτερική αγορά» και τη γραμμή του προϋπολογισμού 02.03.04 «Μέσα διακυβέρνησης της εσωτερικής αγοράς», οι οποίες είναι εγγεγραμμένες στον γενικό προϋπολογισμό της Ευρωπαϊκής Ένωσης για το οικονομικό έτος 2018.

               •Συνέπεια με τις ισχύουσες διατάξεις στον τομέα πολιτικής

                  Το συνημμένο σχέδιο απόφασης της Μεικτής Επιτροπής συνάδει πλήρως με τον στόχο της συμφωνίας ΕΟΧ που συνίσταται στην προώθηση της συνεχούς και ισόρροπης ενίσχυσης των εμπορικών και οικονομικών σχέσεων μεταξύ των συμβαλλόμενων μερών με ίσους όρους ανταγωνισμού και με την τήρηση των ιδίων κανόνων, με σκοπό τη δημιουργία ομοιογενούς Ευρωπαϊκού Οικονομικού Χώρου.

               •Συνέπεια με άλλες πολιτικές της Ένωσης

                  Η απόφαση της Μεικτής Επιτροπής είναι επίσης σύμφωνη με άλλες πολιτικές της Ένωσης, ιδίως με σκοπό την προστασία της ομοιογένειας της εσωτερικής αγοράς της ΕΕ.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου
                  1
                σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση που πρέπει να ληφθεί εξ ονόματος της Ένωσης όσον αφορά τις αποφάσεις αυτές, κατόπιν πρότασης της Επιτροπής.

               Η Επιτροπή, σε συνεργασία με την ΕΥΕΔ, υποβάλλει το σχέδιο απόφασης της Μεικτής Επιτροπής του ΕΟΧ προκειμένου να εγκριθεί από το Συμβούλιο ως θέση της Ένωσης. Η Επιτροπή ελπίζει ότι θα μπορέσει να το υποβάλει στη Μεικτή Επιτροπή του ΕΟΧ το συντομότερο δυνατό.

               •Επικουρικότητα (σε περίπτωση μη αποκλειστικής αρμοδιότητας)

               Η πρόταση συνάδει με την αρχή της επικουρικότητας για τον ακόλουθο λόγο.

               Ο στόχος της παρούσας πρότασης, δηλαδή να διασφαλίζει την ομοιογένεια της εσωτερικής αγοράς, δεν μπορεί να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο.

               •Αναλογικότητα

                  Σύμφωνα με την αρχή της αναλογικότητας, η πρόταση δεν υπερβαίνει τα αναγκαία για την επίτευξη του στόχου της, δηλαδή τη διασφάλιση της ομοιογένειας της εσωτερικής αγοράς.

               •Επιλογή της νομικής πράξης

                  Σύμφωνα με το άρθρο 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στην εν λόγω συμφωνία.

               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Τα κράτη ΕΟΧ-ΕΖΕΣ συμβάλλουν οικονομικά στη γραμμή του προϋπολογισμού 02.03.01 «Εσωτερική αγορά» και στη γραμμή του προϋπολογισμού 02.03.04 «Μέσα διακυβέρνησης της εσωτερικής αγοράς». Το ακριβές ποσό θα καθοριστεί σύμφωνα με τις διατάξεις της συμφωνίας ΕΟΧ, μόλις εγκριθεί το παρόν σχέδιο απόφασης του Συμβουλίου.

               4.ΛΟΙΠΑ ΣΤΟΙΧΕΙΑ

               •Σύμφωνα με τη δημοσιονομική πολιτική της ΕΕ, η συμμετοχή σε δραστηριότητες της ΕΕ είναι εφικτή μόνον εφόσον έχει καταβληθεί η αντίστοιχη οικονομική συνεισφορά. Εντούτοις, σύμφωνα με το πρωτόκολλο 32 της συμφωνίας ΕΟΧ, η ετήσια οικονομική συνεισφορά των κρατών ΕΟΧ-ΕΖΕΣ καταβάλλεται ετησίως πριν από τις 31 Αυγούστου, μετά την πρόσκληση της ΕΕ για καταβολή συνεισφορών, η οποία καταρτίζεται από την Ευρωπαϊκή Επιτροπή και υποβάλλεται στα κράτη ΕΟΧ-ΕΖΕΣ πριν από τις 15 Αυγούστου.

               Ως εκ τούτου, προκειμένου να καλυφθεί η περίοδος μεταξύ Ιανουαρίου και Αυγούστου, το σχέδιο απόφασης της Μεικτής Επιτροπής ισχύει αναδρομικά από τον Ιανουάριο. Με τον τρόπο αυτό εξασφαλίζεται η συνέχεια της συνεργασίας καθ’ όλη τη διάρκεια του ημερολογιακού έτους, όπως προβλέπεται στη συμφωνία ΕΟΧ.

               Η αναδρομική ισχύς δεν θίγει τα δικαιώματα και τις υποχρεώσεις των ενδιαφερομένων και τηρεί την αρχή της δικαιολογημένης εμπιστοσύνης.

               2018/0167 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί, εξ ονόματος της Ευρωπαϊκής Ένωσης,
                  στη Μεικτή Επιτροπή του ΕΟΧ, όσον αφορά την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

                  (Γραμμή του προϋπολογισμού 02.03.01 «Εσωτερική αγορά» και γραμμή του προϋπολογισμού 02.03.04 «Μέσα διακυβέρνησης της εσωτερικής αγοράς»)

               (Κείμενο που παρουσιάζει ενδιαφέρον για τον ΕΟΧ)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114, σε συνδυασμό με το άρθρο 218 παράγραφος 9,

               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  2
               , και ιδίως το άρθρο 1 παράγραφος 3,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία για τον Ευρωπαϊκό Οικονομικό Χώρο
                  3
                («συμφωνία ΕΟΧ») άρχισε να ισχύει την 1η Ιανουαρίου 1994.

               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το πρωτόκολλο 31 της συμφωνίας ΕΟΧ.

               (3)Το πρωτόκολλο 31 της συμφωνίας ΕΟΧ περιλαμβάνει διατάξεις σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών.

               (4)Είναι σκόπιμο να συνεχιστεί η συνεργασία των συμβαλλόμενων μερών της συμφωνίας ΕΟΧ σε δράσεις της Ένωσης που χρηματοδοτούνται από τον γενικό προϋπολογισμό της Ευρωπαϊκής Ένωσης και αφορούν την λειτουργία και την ανάπτυξη της εσωτερικής αγοράς αγαθών και υπηρεσιών και τα μέσα διακυβέρνησης της εσωτερικής αγοράς.

               (5)Ως εκ τούτου, θα πρέπει να τροποποιηθεί το πρωτόκολλο 31 της συμφωνίας ΕΟΧ, ώστε να καταστεί δυνατή η επέκταση της συνεργασίας αυτής από την 1η Ιανουαρίου 2018.

               (6)Η θέση της Ένωσης στη Μεικτή Επιτροπή του ΕΟΧ θα πρέπει επομένως να βασιστεί στο συνημμένο σχέδιο απόφασης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που θα ληφθεί, εξ ονόματος της Ένωσης, στο πλαίσιο της Μεικτής Επιτροπής του ΕΟΧ, για την προτεινόμενη τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει την ημερομηνία της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 305 της 30.11.1994, σ. 6-8.

                     (2)

                        ΕΕ L 305 της 30.11.1994, σ. 6.

                     (3)

                        ΕΕ L 1 της 3.1.1994, σ. 3.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,25.5.2018
            COM(2018) 333 final
            ΠΑΡΑΡΤΗΜΑ
            της
            Πρότασης Απόφασης του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης,στη Μεικτή Επιτροπή του ΕΟΧ, όσον αφορά την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών(Γραμμή του προϋπολογισμού 02.03.01 «Εσωτερική αγορά» και γραμμή του προϋπολογισμού 02.03.04 «Μέσα διακυβέρνησης της εσωτερικής αγοράς»)

               ΠΑΡΑΡΤΗΜΑ
               ΑΠΟΦΑΣΗ αριθ. …/2018 ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
                  της
                  για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός
                  του πλαισίου των τεσσάρων ελευθεριών

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ») και ιδίως τα άρθρα 86 και 98,

               Εκτιμώντας τα ακόλουθα:

               (1)Είναι σκόπιμο να συνεχιστεί η συνεργασία των συμβαλλόμενων μερών της συμφωνίας ΕΟΧ σε δράσεις της Ένωσης που χρηματοδοτούνται από τον γενικό προϋπολογισμό της Ευρωπαϊκής Ένωσης και αφορούν την λειτουργία και την ανάπτυξη της εσωτερικής αγοράς αγαθών και υπηρεσιών και τα μέσα διακυβέρνησης της εσωτερικής αγοράς.

               (2)Το πρωτόκολλο 31 της συμφωνίας ΕΟΧ θα πρέπει, επομένως, να τροποποιηθεί, ώστε να καταστεί δυνατή η πραγματοποίηση αυτής της διευρυμένης συνεργασίας από την 1η Ιανουαρίου 2018,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το άρθρο 7 του πρωτοκόλλου 31 της συμφωνίας ΕΟΧ τροποποιείται ως εξής:

               1.Στην παράγραφο 12, οι λέξεις «και 2017» αντικαθίστανται από τις λέξεις «, 2017 και 2018».

               2.Στην παράγραφο 14, η φράση «το δημοσιονομικό έτος 2017» αντικαθίσταται από τη φράση «τα δημοσιονομικά έτη 2017 και 2018».

               Άρθρο 2

               Η παρούσα απόφαση αρχίζει να ισχύει την επομένη της τελευταίας κοινοποίησης δυνάμει του άρθρου 103 παράγραφος 1 της συμφωνίας ΕΟΧ*.

                  1Εφαρμόζεται από την 1η Ιανουαρίου 2018.

               Άρθρο 3

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο Πρόεδρος

                     Οι Γραμματείς
                     της Μεικτής Επιτροπής του ΕΟΧ

                     (1)
                  *
                        [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2018
            COM(2018) 280 final
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            σχετικά με την κινητοποίηση του μηχανισμού ευελιξίας για τη χρηματοδότηση άμεσων δημοσιονομικών μέτρων για την αντιμετώπιση των συνεχιζόμενων προκλήσεων στον τομέα της μετανάστευσης, των εισροών προσφύγων και των απειλών κατά της ασφάλειας καθώς και την παράταση του Προγράμματος Στήριξης Διαρθρωτικών Μεταρρυθμίσεων

               ΑΙΤΙΟΛΟΓΙΚΗ ΕΚΘΕΣΗ

               Ο κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020
                  1
                επιτρέπει την κινητοποίηση του μηχανισμού ευελιξίας για τη χρηματοδότηση σαφώς προσδιορισμένων δαπανών οι οποίες δεν θα μπορούσαν να χρηματοδοτηθούν στο πλαίσιο των διαθέσιμων ανώτατων ορίων για έναν ή περισσοτέρους τομείς του πολυετούς δημοσιονομικού πλαισίου.

               Σύμφωνα με το άρθρο 11 του κανονισμού αριθ. 1311/2013 του Συμβουλίου και το σημείο 12 της διοργανικής συμφωνίας της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση
                  2
               , μετά την εξέταση όλων των δυνατοτήτων ανακατανομής πιστώσεων και την εξάντληση κάθε αδιάθετου περιθωρίου στο πλαίσιο των τομέων δαπανών Οικονομική, κοινωνική και εδαφική συνοχή (τομέας 1β) και Ασφάλεια και ιθαγένεια (τομέας 3), η Επιτροπή προτείνει την κινητοποίηση του μηχανισμού ευελιξίας το 2019. Το ετήσιο διαθέσιμο ποσό ανέρχεται σε 600 εκατ. ευρώ (τιμές 2011), τα οποία αντιστοιχούν σε 703 εκατ. ευρώ σε τρέχουσες τιμές. Επιπλέον, 520 εκατ. ευρώ είναι διαθέσιμα στο τμήμα του 2018.

               Η κινητοποίηση αφορά ποσό 927,5 εκατ. EUR, πέραν του ανώτατου ορίου του τομέα 3 του πολυετούς δημοσιονομικού πλαισίου, και προορίζεται για τη χρηματοδότηση της στήριξης μέτρων διαχείρισης της μεταναστευτικής και προσφυγικής κρίσης και της κρίσης στον τομέα της ασφάλειας. Επιπλέον ποσό 38,1 εκατ. ευρώ προτείνεται να κινητοποιηθεί πάνω από το ανώτατο όριο του τομέα 1β για τη χρηματοδότηση της παράτασης του Προγράμματος Στήριξης Διαρθρωτικών Μεταρρυθμίσεων.

               Οι ενδεικτικές πιστώσεις πληρωμών που αντιστοιχούν στην προτεινόμενη κινητοποίηση του μηχανισμού ευελιξίας έχουν υπολογιστεί βάσει των κανόνων που ισχύουν για την προχρηματοδότηση, την εκκαθάριση των προχρηματοδοτήσεων και τις τελικές πληρωμές για τα διάφορα είδη μέτρων που πρόκειται να χρηματοδοτηθούν, και παρουσιάζονται στον κατωτέρω πίνακα:

               (σε εκατ. ευρώ, σε τρέχουσες τιμές)

                        Έτος

                        Πιστώσεις πληρωμών για την κινητοποίηση του μέσου ευελιξίας το 2019

                        2019

                        486,6

                        2020

                        194,7

                        2021

                        116,1

                        2022

                        116,9

                        2023

                        51,3

                        Σύνολο

                        965,6

               Πρόταση

               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

               σχετικά με την κινητοποίηση του μηχανισμού ευελιξίας για τη χρηματοδότηση άμεσων δημοσιονομικών μέτρων για την αντιμετώπιση των συνεχιζόμενων προκλήσεων στον τομέα της μετανάστευσης, των εισροών προσφύγων και των απειλών κατά της ασφάλειας καθώς και την παράταση του Προγράμματος Στήριξης Διαρθρωτικών Μεταρρυθμίσεων

               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τη διοργανική συμφωνία της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση
                  3
               , και ιδίως το σημείο 12,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Ο μηχανισμός ευελιξίας προορίζεται για τη χρηματοδότηση σαφώς προσδιορισμένων δαπανών οι οποίες δεν θα μπορούσαν να χρηματοδοτηθούν στο πλαίσιο των διαθέσιμων ανώτατων ορίων για έναν ή περισσοτέρους άλλους τομείς.

               (2)Το ανώτατο όριο του ετήσιου ποσού που είναι διαθέσιμο για το μέσο ευελιξίας ανέρχεται σε 600 000 000 EUR (σε τιμές 2011), όπως ορίζεται στο άρθρο 11 του κανονισμού (ΕΕ, Ευρατόμ) αριθ. 1311/2013 του Συμβουλίου
                  4
               .

               (3)Προκειμένου να αντιμετωπιστούν οι συνεχιζόμενες προκλήσεις της μετανάστευσης, των προσφυγικών εισροών και των απειλών κατά της ασφάλειας, καθώς και η παράταση του Προγράμματος Στήριξης Διαρθρωτικών Μεταρρυθμίσεων, είναι αναγκαία η κατεπείγουσα κινητοποίηση σημαντικών συμπληρωματικών ποσών για τη χρηματοδότηση των εν λόγω μέτρων.

               (4)Αφού εξετάστηκαν όλες οι δυνατότητες ανακατανομής πιστώσεων στο πλαίσιο του ανώτατου ορίου δαπανών του τομέα 3 (Ασφάλεια και ιθαγένεια) και του τομέα 1β (Οικονομική, κοινωνική και εδαφική συνοχή), είναι αναγκαία η κινητοποίηση του μηχανισμού ευελιξίας, προκειμένου να συμπληρωθεί η χρηματοδότηση που διατίθεται στον γενικό προϋπολογισμό της Ευρωπαϊκής Ένωσης για το οικονομικό έτος 2019 πέραν του ανώτατου ορίου του τομέα 3 με ποσό 927 518 138 EUR για τη χρηματοδότηση μέτρων στον τομέα της μετανάστευσης, των προσφύγων και της ασφάλειας και πέραν του ανώτατου ορίου του τομέα 1β με ποσό 38 069 903 EUR για την παροχή πρόσθετης χρηματοδότησης για την παράταση του προγράμματος στήριξης διαρθρωτικών μεταρρυθμίσεων
                  5
               .

               (5)Με βάση την αναμενόμενη πορεία των πληρωμών, οι πιστώσεις πληρωμών που αντιστοιχούν στην κινητοποίηση του μηχανισμού ευελιξίας θα πρέπει να κατανεμηθούν σε περισσότερα οικονομικά έτη.

               (6)Προκειμένου να είναι δυνατή η ταχεία χρήση των πόρων, η παρούσα απόφαση θα πρέπει να εφαρμοστεί από την αρχή του οικονομικού έτους 2019,

               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               (1)Στο πλαίσιο του γενικού προϋπολογισμού της Ένωσης για το οικονομικό έτος 2019, κινητοποιείται ο μηχανισμός ευελιξίας για τη χορήγηση ποσού 927 518 138 EUR σε πιστώσεις ανάληψης υποχρεώσεων στον τομέα 3 (Ασφάλεια και ιθαγένεια) και ποσού 38 069 903 EUR σε πιστώσεις ανάληψης υποχρεώσεων στον τομέα 1β (Οικονομική, κοινωνική και εδαφική συνοχή).

               Τα ποσά που αναφέρονται στο πρώτο εδάφιο χρησιμοποιούνται για τη χρηματοδότηση μέτρων για την αντιμετώπιση των συνεχιζόμενων προκλήσεων της μετανάστευσης, των προσφυγικών εισροών και των απειλών κατά της ασφάλειας, καθώς και για την παράταση του Προγράμματος Στήριξης Διαρθρωτικών Μεταρρυθμίσεων.

               (2)Με βάση την αναμενόμενη πορεία των πληρωμών, οι πιστώσεις πληρωμών που αντιστοιχούν στην κινητοποίηση του μηχανισμού ευελιξίας έχουν ως εξής:

               α)486 597 803 EUR το 2019·

               β)194 720 174 EUR το 2020·

               γ)116 110 590 EUR το 2021·

               δ)116 871 924 EUR το 2022·

               ε)51 287 550 EUR το 2023.

               Τα ειδικά ποσά πιστώσεων πληρωμών για κάθε οικονομικό έτος εγκρίνονται σύμφωνα με την ετήσια διαδικασία του προϋπολογισμού.

               Άρθρο 2

               Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

               Εφαρμόζεται από την 1η Ιανουαρίου 2019.

               Βρυξέλλες,

                  Για το Ευρωπαϊκό Κοινοβούλιο
                        Για το Συμβούλιο

                  Ο Πρόεδρος
                        Ο Πρόεδρος

                     (1)

                        ΕΕ L 347 της 20.12.2013, σ. 884.

                     (2)

                        ΕΕ C 373 της 20.12.2013, σ. 1.

                     (3)

                        ΕΕ C 373 της 20.12.2013, σ. 1.

                     (4)

                        Κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).

                     (5)

                        COM(2017) 825 της 6.12.2017


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 31.5.2018
            COM(2018) 359 final
            2018/0192(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με τη συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας δικαιωμάτων εκπομπών αερίων θερμοκηπίου σε σχέση με την έγκριση του εσωτερικού κανονισμού της
            (Κείμενο που παρουσιάζει ενδιαφέρον για τον ΕΟΧ)

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της μεικτής επιτροπής που συστάθηκε με τη συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας δικαιωμάτων εκπομπών αερίων θερμοκηπίου σε σχέση με την προβλεπόμενη έγκριση του εσωτερικού κανονισμού της.

               2.Πλαίσιο της πρότασης

               2.1.H συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας δικαιωμάτων εκπομπών αερίων θερμοκηπίου

               Η συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας δικαιωμάτων εκπομπών αερίων θερμοκηπίου («η συμφωνία») έχει ως στόχο τη σύνδεση του συστήματος εμπορίας δικαιωμάτων εκπομπών της ΕΕ (ΣΕΔΕ της ΕΕ) με το σύστημα της Ελβετίας, επιτρέποντας στα δικαιώματα που εκχωρούνται στο ένα σύστημα να αποτελούν αντικείμενο εμπορίας και να χρησιμοποιούνται για συμμόρφωση στο άλλο, πράγμα που θα διευρύνει τις ευκαιρίες για τον μετριασμό της κλιματικής αλλαγής. Η συμφωνία υπογράφηκε στις 23 Νοεμβρίου 2017. Θα αρχίσει να ισχύει την 1η Ιανουαρίου μετά την ανταλλαγή των εγγράφων κύρωσης ή έγκρισης από τα συμβαλλόμενα μέρη. Ωστόσο, η συμφωνία προβλέπει ότι τα άρθρα 11 έως 13 εφαρμόζονται σε προσωρινή βάση από την ημερομηνία υπογραφής της.

               2.2.Η μεικτή επιτροπή

               Η μεικτή επιτροπή, η οποία συστάθηκε δυνάμει του άρθρου 12 της συμφωνίας, είναι αρμόδια για τη διαχείριση της συμφωνίας και την εξασφάλιση της εφαρμογής της. Η μεικτή επιτροπή μπορεί να αποφασίζει την έγκριση νέων παραρτημάτων της συμφωνίας ή την τροποποίηση των υφιστάμενων παραρτημάτων. Μπορεί επίσης να εξετάζει τροποποιήσεις των άρθρων της συμφωνίας, να διευκολύνει την ανταλλαγή απόψεων σχετικά με την νομοθεσία των συμβαλλόμενων μερών και να προβαίνει σε αναθεωρήσεις της συμφωνίας.

               Η μεικτή επιτροπή είναι ένα διμερές όργανο αποτελούμενο από εκπροσώπους των συμβαλλόμενων μερών (της ΕΕ και της Ελβετίας). Οι αποφάσεις που λαμβάνει η μεικτή επιτροπή συμφωνούνται και από τα δύο συμβαλλόμενα μέρη.

               2.3.Η προβλεπόμενη πράξη της μεικτής επιτροπής

               Στις 27 Ιουνίου 2018, κατά την πρώτη συνεδρίασή της, η μεικτή επιτροπή πρόκειται να εγκρίνει τον εσωτερικό κανονισμό της.

               Σκοπός της προβλεπόμενης πράξης είναι να καθορίσει τους κανόνες σύμφωνα με τους οποίους η μεικτή επιτροπή θα πρέπει να λειτουργεί και να διαμορφώνει τα καθήκοντά της.

               Το άρθρο 12 παράγραφος 4 της συμφωνίας προβλέπει ότι η μεικτή επιτροπή εγκρίνει τον εσωτερικό κανονισμό της.

               3.Θέση που πρέπει να ληφθεί εξ ονόματος της Ενωσης

               Η πρόταση καθορίζει τη θέση της Ένωσης όσον αφορά την έγκριση του εσωτερικού κανονισμού που θα διέπει τη μεικτή επιτροπή. Το σχέδιο εσωτερικού κανονισμού περιλαμβάνει τυποποιημένες διατάξεις που ρυθμίζουν τη λειτουργία του οργάνου: τη σύνθεσή του, την άσκηση της προεδρίας και των γραμματειακών λειτουργιών του, τους κανόνες για τις συνεδριάσεις, τον καθορισμό της ημερήσιας διάταξης, τη λήψη αποφάσεων κ.λπ. Προβλέπει, επίσης, τη δυνατότητα δημιουργίας ομάδων εργασίας, σύμφωνα με το άρθρο 12 παράγραφος 5 της συμφωνίας.

               Για να αρχίσει η μεικτή επιτροπή να προετοιμάζει την εφαρμογή της συμφωνίας, είναι αναγκαία η έγκριση του εσωτερικού κανονισμού της. Έτσι θα επιτραπεί η πραγματοποίηση των πρακτικών ρυθμίσεων, ώστε να επιτευχθεί η σύνδεση μεταξύ των δύο συστημάτων εμπορίας δικαιωμάτων εκπομπών.

               Η ανάπτυξη μιας εύρυθμα λειτουργούσας αγοράς άνθρακα από κάτω προς τα πάνω μέσω της σύνδεσης των συστημάτων εμπορίας δικαιωμάτων εκπομπών αποτελεί μακροπρόθεσμο στόχο πολιτικής της ΕΕ και της διεθνούς κοινότητας, κυρίως ως μέσο για την επίτευξη των στόχων της συμφωνίας του Παρισιού για το κλίμα. Σ’ αυτό το πλαίσιο, το άρθρο 25 της οδηγίας για τη θέσπιση συστήματος εμπορίας δικαιωμάτων εκπομπών της ΕΕ (ΣΕΔΕ της ΕΕ) επιτρέπει τη σύνδεση του ΣΕΔΕ της ΕΕ με άλλα συστήματα εμπορίας δικαιωμάτων εκπομπών, με την προϋπόθεση ότι είναι υποχρεωτικά, διαθέτουν ένα απόλυτο ανώτατο όριο στις εκπομπές και είναι συμβατά, όπως συμβαίνει με το ελβετικό σύστημα. Για να διασφαλιστεί η συνεχής συμβατότητα μεταξύ του ΣΕΔΕ της ΕΕ και του ΣΕΔΕ της Ελβετίας, η μεικτή επιτροπή θα πρέπει να αρχίσει να εργάζεται για την εφαρμογή της συμφωνίας.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει, επίσης, πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .

               4.1.2.Εφαρμογή στην προκειμένη περίπτωση

               Η μεικτή επιτροπή είναι όργανο που έχει συσταθεί δυνάμει συμφωνίας, και συγκεκριμένα της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας, για τη σύνδεση των συστημάτων δικαιωμάτων εμπορίας εκπομπών αερίων θερμοκηπίου.

               Η πράξη την οποία καλείται να εγκρίνει η μεικτή επιτροπή είναι πράξη που παράγει έννομα αποτελέσματα. Η προβλεπόμενη πράξη παράγει έννομα αποτελέσματα, καθώς θα καθορίζει τους κανόνες που θα εφαρμόζονται στη μεικτή επιτροπή, η οποία είναι το όργανο που διαχειρίζεται τη συμφωνία, και μπορεί να λαμβάνει αποφάσεις για την έγκριση νέων παραρτημάτων ή την τροποποίηση των υφιστάμενων παραρτημάτων.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Αν η προτεινόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να βασίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος σκοπός και το περιεχόμενο της προβλεπόμενης πράξης αφορούν το περιβάλλον.

               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 191 της ΣΛΕΕ.

               4.3.Συμπέρασμα

               Το άρθρο 191 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσουν τη νομική βάση της προτεινόμενης απόφασης.

               2018/0192 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με τη συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας δικαιωμάτων εκπομπών αερίων θερμοκηπίου σε σχέση με την έγκριση του εσωτερικού κανονισμού της

               (Κείμενο που παρουσιάζει ενδιαφέρον για τον ΕΟΧ)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 191 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη σύνδεση των συστημάτων εμπορίας δικαιωμάτων εκπομπών αερίων θερμοκηπίου («η συμφωνία») υπεγράφη στις 23 Νοεμβρίου 2017.

               (2)Σύμφωνα με το άρθρο 22 της συμφωνίας, πριν από την έναρξη ισχύος της συμφωνίας τα άρθρα 11 έως 13 πρέπει να εφαρμοστούν σε προσωρινή βάση από την ημερομηνία υπογραφής της συμφωνίας.

               (3)Σύμφωνα με το άρθρο 12 της συμφωνίας, η μεικτή επιτροπή, κατά την πρώτη συνεδρίασή της, στις 27 Ιουνίου 2018, πρόκειται να εγκρίνει τον εσωτερικό κανονισμό της.

               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής, καθώς ο εσωτερικός κανονισμός θα καθορίσει τη λειτουργία αυτού του οργάνου που είναι αρμόδιο για τη διαχείριση της συμφωνίας και την εξασφάλιση της εφαρμογής της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στο πλαίσιο της πρώτης συνεδρίασης της μεικτής επιτροπής που συστάθηκε με τη συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας δικαιωμάτων εκπομπών αερίων θερμοκηπίου σε σχέση με την έγκριση του εσωτερικού κανονισμού της βασίζεται στο σχέδιο απόφασης της μεικτής επιτροπής που επισυνάπτεται στην παρούσα απόφαση.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,31.5.2018
            COM(2018) 359 final
            ΠΑΡΑΡΤΗΜΑ
            της
            πρότασης ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με τη συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας δικαιωμάτων εκπομπών αερίων θερμοκηπίου σε σχέση με την έγκριση του εσωτερικού κανονισμού της

               Παράρτημα

               ΑΠΟΦΑΣΗ ΑΡΙΘ. 1/2018 ΤΗΣ ΜΕΙΚΤΗΣ ΕΠΙΤΡΟΠΗΣ ΠΟΥ ΣΥΣΤΑΘΗΚΕ ΜΕ ΤΗ ΣΥΜΦΩΝIΑ ΜΕΤΑΞY ΤΗΣ ΕΥΡΩΠΑΪΚHΣ ΕΝΩΣΗΣ ΚΑΙ ΤΗΣ ΕΛΒΕΤΙΚΗΣ ΣΥΝΟΜΟΣΠΟΝΔΙΑΣ ΣΧΕΤΙΚΑ ΜΕ ΤΗ ΣΥΝΔΕΣΗ ΤΩΝ ΣΥΣΤΗΜΑΤΩΝ ΤΟΥΣ ΕΜΠΟΡΙΑΣ ΔΙΚΑΙΩΜΑΤΩΝ ΕΚΠΟΜΠΩΝ ΑΕΡΙΩΝ ΘΕΡΜΟΚΗΠΙΟΥ

               σχετικά με την έγκριση του εσωτερικού κανονισμού της

               Η ΜΕΙΚΤH ΕΠΙΤΡΟΠH ΠΟΥ ΣΥΣΤΑΘΗΚΕ ΜΕ ΤΗ ΣΥΜΦΩΝIΑ ΜΕΤΑΞY ΤΗΣ ΕΥΡΩΠΑΪΚHΣ ΕΝΩΣΗΣ ΚΑΙ ΤΗΣ ΕΛΒΕΤΙΚΗΣ ΣΥΝΟΜΟΣΠΟΝΔΙΑΣ

               Έχοντας υπόψη τη συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη σύνδεση των συστημάτων εμπορίας δικαιωμάτων εκπομπών αερίων θερμοκηπίου, και ιδίως το άρθρο 12,

               Εκτιμώντας τα ακόλουθα:

               (1) Τα άρθρα 11 έως 13 της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη σύνδεση των συστημάτων εμπορίας δικαιωμάτων εκπομπών αερίων θερμοκηπίου εφαρμόζονται προσωρινά από την ημερομηνία υπογραφής της.

               (2) Σύμφωνα με το άρθρο 12 παράγραφος 1 της συμφωνίας, έχει συσταθεί μεικτή επιτροπή αποτελούμενη από εκπροσώπους των συμβαλλόμενων μερών.

               (3) Σύμφωνα με το άρθρο 12 παράγραφος 4 της συμφωνίας, η μεικτή επιτροπή θεσπίζει τον εσωτερικό της κανονισμό.

               (4) Σύμφωνα με το άρθρο 12 παράγραφος 5 της συμφωνίας, η μεικτή επιτροπή μπορεί να αποφασίζει τη συγκρότηση ομάδων εργασίας ή ομάδων εμπειρογνωμόνων που θα την επικουρούν στις εργασίες της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο μόνο

               Εγκρίνεται ο εσωτερικός κανονισμός της μεικτής επιτροπής, όπως παρατίθεται στο παράρτημα της παρούσας απόφασης.

               Συντάχθηκε στην αγγλική γλώσσα, στη Ζυρίχη.

               Για τη μεικτή επιτροπή

               Ο Πρόεδρος

               Ο Γραμματέας για την Ευρωπαϊκή Ένωση

               Ο Γραμματέας για την Ελβετία

               Εσωτερικός κανονισμός της ΕΠΙΤΡΟΠΗΣ ΣΕΔΕ ΕΥΡΩΠΑΪΚΗΣ ΕΝΩΣΗΣ / ΕΛΒΕΤΙΑΣ («ΜΕΙΚΤΗ ΕΠΙΤΡΟΠΗ»)

               Άρθρο 1

               Σύνθεση της μεικτής επιτροπής

               1. Η μεικτή επιτροπή αποτελείται από εκπροσώπους της Ευρωπαϊκής Επιτροπής («Επιτροπή»), οι οποίοι ενεργούν για λογαριασμό της «Ευρωπαϊκής Ένωσης», αφενός, και από εκπροσώπους της Ελβετικής Συνομοσπονδίας («Ελβετία»), αφετέρου. Οι δύο πλευρές αναφέρονται εφεξής μεμονωμένα ως «μέρος» ή από κοινού ως «μέρη».

               2. Οι εκπρόσωποι των μερών μπορούν να συνοδεύονται από άλλους υπαλλήλους που ενεργούν για λογαριασμό των μερών.

               Άρθρο 2

               Προεδρία

               1. Η προεδρία της μεικτής επιτροπής εναλλάσσεται μεταξύ των μερών κάθε 12 μήνες. Το πρώτο ημερολογιακό έτος η προεδρία ασκείται από την Ελβετία.

               2. Το μέρος που ασκεί την προεδρία ορίζει τον πρόεδρο της μεικτής επιτροπής, καθώς και τον αναπληρωτή του.

               3. Ο πρόεδρος διευθύνει τις εργασίες της μεικτής επιτροπής.

               Άρθρο 3

               Παρατηρητές

               Η μεικτή επιτροπή μπορεί να αποφασίσει με κοινή συμφωνία των μερών να καλέσει εμπειρογνώμονες ή αντιπροσώπους άλλων οργάνων να συμμετάσχουν στις συνεδριάσεις της ως παρατηρητές, με σκοπό να παράσχουν πληροφορίες επί ειδικών θεμάτων. Η μεικτή επιτροπή συμφωνεί σχετικά με τους όρους και τις προϋποθέσεις υπό τις οποίες οι εν λόγω παρατηρητές μπορούν να συμμετάσχουν στις συνεδριάσεις.

               Άρθρο 4

               Γραμματεία

               1. Ένας υπάλληλος της Ευρωπαϊκής Επιτροπής και ένας υπάλληλος της κυβέρνησης της Ελβετίας διατελούν από κοινού γραμματείς της μεικτής επιτροπής.

               2. Η γραμματεία της μεικτής επιτροπής είναι υπεύθυνη για την επικοινωνία μεταξύ των μερών, συμπεριλαμβανομένης της διαβίβασης εγγράφων.

               3. Τα καθήκοντα της γραμματείας εμπίπτουν στην αρμοδιότητα του μέρους που ασκεί την προεδρία.

               Άρθρο 5

               Συνεδριάσεις της μεικτής επιτροπής

               1. Η μεικτή επιτροπή συνεδριάζει αναλόγως των αναγκών και, κατ’ αρχήν, μία φορά ανά έτος. Ο πρόεδρος, κατόπιν διαβούλευσης με τα μέρη, συγκαλεί τη συνεδρίαση της μεικτής επιτροπής, έπειτα από αμοιβαία συμφωνία σχετικά με τον χρόνο και τον τόπο. Αν τα μέρη συμφωνήσουν, είναι επίσης δυνατόν να οργανωθούν τηλεφωνικές διασκέψεις ή βιντεοδιασκέψεις. Ο πρόεδρος συγκαλεί ειδική σύνοδο της μεικτής επιτροπής κατόπιν αιτήματος είτε της Ευρωπαϊκής Ένωσης είτε της Ελβετίας. Η μεικτή επιτροπή συνεδριάζει εντός 30 ημερολογιακών ημερών μετά την υποβολή του αιτήματος σύμφωνα με το άρθρο 12 παράγραφος 2 της συμφωνίας.

               2. Η μεικτή επιτροπή συνεδριάζει στις Βρυξέλλες ή στην Ελβετία, ανάλογα με το μέρος που ασκεί την προεδρία, εκτός αν τα μέρη συμφωνήσουν διαφορετικά.

               3. Ο πρόεδρος διαβιβάζει στους εκπροσώπους των μερών την πρόσκληση για τη σύγκληση της συνεδρίασης, καθώς και το σχέδιο ημερήσιας διάταξης και τα έγγραφα της συνεδρίασης, τουλάχιστον 21 ημερολογιακές ημέρες πριν από τη συνεδρίαση. Τα έγγραφα για τις συνεδριάσεις που συγκαλούνται σύμφωνα με το άρθρο 12 παράγραφος 2 της συμφωνίας αποστέλλονται τουλάχιστον επτά ημερολογιακές ημέρες πριν από τη συνεδρίαση.

               4. Ο πρόεδρος μπορεί, σε συμφωνία με τα μέρη, να συντομεύσει τις προθεσμίες που καθορίζονται στην παράγραφο 3, ώστε να ληφθούν υπόψη οι απαιτήσεις τυχόν ειδικών περιπτώσεων.

               5. Τουλάχιστον επτά ημερολογιακές ημέρες πριν από κάθε συνεδρίαση, ο πρόεδρος ενημερώνεται για τη σύνθεση της αντιπροσωπείας κάθε μέρους.

               6. Οι συνεδριάσεις της μεικτής επιτροπής δεν είναι δημόσιες, εκτός αν τα μέρη αποφασίσουν διαφορετικά.

               Άρθρο 6

               Ημερήσια διάταξη

               1. Ο πρόεδρος, επικουρούμενος από τους γραμματείς, καταρτίζει την προσωρινή ημερήσια διάταξη κάθε συνεδρίασης.

               2. Κάθε μέρος μπορεί να ζητήσει να περιληφθούν συμπληρωματικά σημεία στην ημερήσια διάταξη. Τυχόν τέτοια αίτηση αιτιολογείται δεόντως και αποστέλλεται γραπτώς στον πρόεδρο τουλάχιστον επτά ημερολογιακές ημέρες πριν από τη συνεδρίαση.

               3. Η μεικτή επιτροπή εγκρίνει την ημερήσια διάταξη στην αρχή κάθε συνεδρίασης.

               Άρθρο 7

               Ομάδες εργασίας της μεικτής επιτροπής

               1. Η σύνθεση και η λειτουργία των ομάδων εργασίας ή των υποεπιτροπών που συγκροτούνται σύμφωνα με το άρθρο 12 παράγραφος 5 της συμφωνίας αποφασίζονται βάσει εντολής που καθορίζεται από τη μεικτή επιτροπή.

               2. Οι ομάδες εργασίας ή οι υποεπιτροπές εφαρμόζουν τον παρόντα εσωτερικό κανονισμό τηρουμένων των αναλογιών.

               3. Οι ομάδες εργασίας ή οι υποεπιτροπές εργάζονται υπό την αιγίδα της μεικτής επιτροπής, στην οποία υποβάλλουν αναφορά έπειτα από κάθε συνεδρίασή τους. Δεν εξουσιοδοτούνται να λαμβάνουν αποφάσεις, αλλά μπορούν να διατυπώνουν συστάσεις προς τη μεικτή επιτροπή.

               4. Η μεικτή επιτροπή μπορεί να αποφασίσει, σύμφωνα με το άρθρο 8 του παρόντος εσωτερικού κανονισμού, την τροποποίηση ή τη λήξη της εντολής των ομάδων εργασίας ή των υποεπιτροπών.

               Άρθρο 8

               Αποφάσεις και συστάσεις

               1. Η μεικτή επιτροπή λαμβάνει αποφάσεις και διατυπώνει συστάσεις με κοινή συμφωνία των μερών, σύμφωνα με τη συμφωνία. Φέρουν τον τίτλο «απόφαση» ή «σύσταση», συνοδευόμενο από αύξοντα αριθμό, την ημερομηνία έκδοσής τους και ένδειξη του αντικειμένου τους.

               2. Οι αποφάσεις και οι συστάσεις της μεικτής επιτροπής υπογράφονται από τον πρόεδρο και τους γραμματείς και διανέμονται στα μέρη.

               3. Κάθε μέρος μπορεί να αποφασίσει να δημοσιεύσει οποιαδήποτε απόφαση ή σύσταση που εκδίδεται από τη μεικτή επιτροπή στην αντίστοιχη επίσημη εφημερίδα του. Τα μέρη αλληλοενημερώνονται σχετικά με την πρόθεσή τους να δημοσιεύσουν μια απόφαση ή σύσταση.

               4. Η μεικτή επιτροπή μπορεί να εγκρίνει τις αποφάσεις ή τις συστάσεις της με γραπτή διαδικασία, εφόσον συμφωνούν τα μέρη. Η γραπτή διαδικασία συνίσταται σε ανταλλαγή υπομνημάτων μεταξύ των γραμματέων, οι οποίοι ενεργούν σε συμφωνία με τα μέρη. Για τον σκοπό αυτό, το κείμενο της πρότασης διανέμεται εντός προθεσμίας τουλάχιστον 21 ημερολογιακών ημερών, κατά τη διάρκεια της οποίας γνωστοποιούνται τυχόν επιφυλάξεις ή τροποποιήσεις. Ο πρόεδρος μπορεί, κατόπιν διαβούλευσης με τα μέρη, να συντομεύσει την εν λόγω προθεσμία, ώστε να ληφθούν υπόψη ειδικές περιστάσεις. Μόλις συμφωνηθεί το κείμενο, η απόφαση ή η σύσταση υπογράφεται από τον πρόεδρο και τους γραμματείς.

               5. Οι αποφάσεις της μεικτής επιτροπής που τροποποιούν τα παραρτήματα της συμφωνίας εγκρίνονται στις αυθεντικές γλώσσες της συμφωνίας.

               6. Κατά την προσωρινή εφαρμογή των άρθρων 11 έως 13 της συμφωνίας, η μεικτή επιτροπή μπορεί να προετοιμάζει τις αποφάσεις που απαιτούνται για την εφαρμογή της συμφωνίας. Μια επίσημη απόφαση της μεικτής επιτροπής με δεσμευτικό χαρακτήρα παράγει αποτελέσματα μόνο μετά την έναρξη ισχύος της συμφωνίας.

               Άρθρο 9

               Πρακτικά

               1. Η γραμματεία συντάσσει σχέδιο πρακτικών κάθε συνεδρίασης. Στο εν λόγω σχέδιο αναφέρονται οι αποφάσεις που λαμβάνονται και οι συστάσεις που διατυπώνονται. Το σχέδιο πρακτικών υποβάλλεται στη μεικτή επιτροπή προς έγκριση. Αφού εγκριθεί από τη μεικτή επιτροπή, το εν λόγω σχέδιο υπογράφεται από τον πρόεδρο και τους γραμματείς.

               2. Το σχέδιο πρακτικών συντάσσεται εντός 21 ημερολογιακών ημερών από τη συνεδρίαση και υποβάλλεται προς έγκριση από τη μεικτή επιτροπή είτε με γραπτή διαδικασία είτε κατά την επόμενη συνεδρίαση της μεικτής επιτροπής.

               Άρθρο 10

               Αλληλογραφία

               Κάθε αλληλογραφία προς ή από την προεδρία της μεικτής επιτροπής διαβιβάζεται στη γραμματεία της μεικτής επιτροπής.

               Άρθρο 11

               Ανταλλαγή πληροφοριών και διαβουλεύσεις

               1. Σύμφωνα με το άρθρο 10 παράγραφος 2 της συμφωνίας, κάθε μέρος ενημερώνει το άλλο μέρος σχετικά με τις εξελίξεις της νομοθεσίας του σε τομέα σχετικό με την παρούσα συμφωνία.

               2. Προς τον σκοπό αυτό, πραγματοποιούνται τακτική ανταλλαγή πληροφοριών και διαβουλεύσεις μεταξύ των μερών μέσω των γραμματέων της μεικτής επιτροπής.

               Άρθρο 12

               Εμπιστευτικότητα

               Όταν ένα μέρος υποβάλλει στη μεικτή επιτροπή πληροφορίες που έχουν χαρακτηριστεί εμπιστευτικές, τα άλλα μέρη χειρίζονται ανάλογα τις πληροφορίες αυτές.

               Άρθρο 13

               Δαπάνες

               Κάθε μέρος αναλαμβάνει τις τυχόν δαπάνες που προκύπτουν από τη συμμετοχή του στις συνεδριάσεις της μεικτής επιτροπής και των ομάδων εργασίας ή των υποεπιτροπών.

               Άρθρο 14

               Τροποποίηση

               Ο παρών εσωτερικός κανονισμός μπορεί να τροποποιηθεί με απόφαση της μεικτής επιτροπής σύμφωνα με το άρθρο 8.

               Άρθρο 15

               Προσωρινή εφαρμογή

               Κατά τη διάρκεια της προσωρινής εφαρμογής των άρθρων 11 έως 13 της συμφωνίας ο παρών εσωτερικός κανονισμός εφαρμόζονται τηρουμένων των αναλογιών.